Polisie, voormalige wildbewaarder vas vir renosterstroperyŉ Voormalige wildbewaarder en twee polisiebeamptes van die Skukuza-polisiestasie is Dinsdag vir renosterstropery in die Kruger-wildtuin in hegtenis geneem. “Die verdagtes moes die paaie om die reservaat patrolleer en enige verdagte voertuie aftrek en deursoek,” het genl.maj. Simon Mapyane, ŉ woordvoerder van die Valke in Mpumalanga, gesê. “Dit is duidelik dat dié beamptes die teenoorgestelde gedoen het.” Een swartrenosterkarkas is Dinsdagoggend in die wildtuin aangetref, het Ike Phaahla, woordvoerder van SANParke, gesê. Die Valke en wildbewaarders het ŉ wenk ontvang en het ŉ amptelike Skukuza-polisievoertuig van die pad afgetrek en deursoek. “Die polisiebeamptes het die voormalige wildbewaarder, wat van stropery verdink word, in die voertuig vervoer. Die vermeende stroper was gewapen met ŉ .375-jaggeweer en ammunisie,” het Mapyane bygevoeg. Hy sê die konstabels kon nie verduidelik waarom die vermeende stroper in die voertuig vervoer word nie. “Die beamptes staar aanklagte van korrupsie in die gesig. Die vermeende stroper word aangekla van die besit van ŉ ongelisensieerde vuurwapen en ammunisie.” Die drie verdagtes gaan binnekort in die Skukuza-landdroshof verskyn. Edna Molewa, die minster van omgewingsake, het Woensdag die inhegtenisnemings verwelkom. Minstens 272 renosters is reeds vanjaar in die Kruger-wildtuin gestroop en 52 mense is in verband met renosterstropery in hegtenis geneem. Limpopo het al sedert die begin van 2014 48 renosters aan stropery afgestaan, 41 in KwaZulu-Natal en 26 in Noordwes. Landswyd is altesaam 119 mense al in verband met renosterstropery in hegtenis geneem. – SAPA